Petrík, Simona, poslankyňa NR SR (2019-09-17):
Ďakujem veľmi pekne, pán predsedajúci. Vážené kolegyne, kolegovia, ja vystúpim teraz na záver, mám pocit, celej tejto rozpravy už iba krátkym príspevkom, pretože Jožko Mihál povedal za nás, za náš pozmeňovací návrh v podstate všetko konkrétne. Vecne k návrhu ja možno poviem len také politické krátke posolstvo, ktoré si myslím, že sa tu žiada, aj keď už spomínali to aj kolegovia zo SaS-ky. Takže myslím si, že v tomto sme sa v opozícii vzácne zhodli, som rada. Každopádne SMER je pri moci s krátkou jeden a polročnou prestávkou už od roku 2006, a to je naozaj neskutočne dlhá doba. Mladší stredoškoláci si už pomaly nepamätajú, že by tu vládol aj niekto iný. SMER celý ten čas sám seba označuje za sociálnu demokraciu, ktorá robí pre ľudí. No a čo sú to tie opatrenia teda pre ľudí? Sú to vlaky zadarmo, sú to vianočné príspevky, najnovšie veľmi obľúbené obedy zadarmo. Všetky tieto opatrenia majú ale jeden háčik. Sú ako domy v Potemkinovskej dedine. Majú síce krásnu fasádu, nič viac však za ňou nie je. Príklad takéhoto opatrenia je presne aj novela tohto zákona, o ktorej sa dnes bavíme a ktorou sa zvyšuje rodičovský príspevok. Na jednej strane krásna fasáda, je to naozaj dôležité opatrenie pre rodičov, už sme to tu niekoľkýkrát spomínali, najmä teda pre tých pracujúcich. Tí si mesačne prilepšia o spomínaných 150 eur. No na druhej strane za týmto opatrením už nič iné nie je, len drobiace sa murivo z týchto domov. Nič, čo by motivovalo mladých ľudí zakladať si rodiny. Pretože výskumy aj štatistiky, Jožko to už spomínal niekoľkokrát, dokazujú, že samotné zvyšovanie rodičovského príspevku alebo akýchkoľvek príspevkov nemá zásadný vplyv na zvyšovanie pôrodnosti. Inými slovami, to, že teraz razantne zvýšime rodičom príspevok, ktorý mal byť mimochodom zvýšený už dávno, nijako významne nezmotivuje mladých ľudí, aby chceli mať viac detí. Toto opatrenie je síce dobré, ale osamote je nesystémové a takto pol roka pred voľbami je aj silno populistické. Je to omrvinka, ktorou chce SMER populisticky nakŕmiť ľudí krátko pred voľbami a udržať si tak silou-mocou nejakých voličov. Nehovoriac o tom, to sme už tiež niekoľkokrát spomínali dnes v rozprave, že diskriminujeme rodičov, ktorí sa rozhodli mať viac detí za sebou a predtým pracovali napríklad na dobu určitú a týmto rodičom zvyšujeme rodičovský príspevok len o 50 eur. Pritom riešenia pre skutočne prorodinnú politiku potrebuje Slovensko ako soľ už dlho. Populácia starne, krajina nám pomaly vymiera. Ak nebudeme motivovať mladých ľudí, aby si zakladali rodiny a neurobíme tú cestu pre nich jednoduchšou, tento problém bude len rásť. Ak sa máme baviť o tom, ako má vyzerať moderná rodinná politika, je to o tom, že nemáme hľadať skratky a populistické riešenia. Problém je potrebné riešiť hĺbkovo, systémovo. Takýmto riešením je v prvom rade celkový dôraz na rodinnú politiku, to znamená, venovať sa tejto téme komplexne nielen čiastkovo pár opatreniami, ktoré nám majú zalepiť oči. Najúčinnejšími opatreniami je kombinácia. Práve kombinácia finančných príspevkov a služieb, ktoré rodičom pomôžu so starostlivosťou o deti. Pán Erik Tomáš tu vymenovával, že čo všetko ste vy pre rodiny urobili v rámci rodinnej politiky. Ja to tu opakujem už štyri roky. Vy ste venovali rodinnej politike v programovom vyhlásení vlády presne jeden paragraf a všetky vaše opatrenia venujúce sa rodinnej politike sa skracujú len na zvyšovanie konkrétnych príspevkov. Fajn, je to finančná podpora pre mladé rodiny. Ja nehovorím, určite my za tento zákon pravdepodobne zahlasujeme, pretože je to dobré opatrenie, treba tento rodičák zvyšovať, ale už ste to mali urobiť dávno. A čo sa týka služieb, tak služby opomínate už niekoľko desaťročí. To znamená, ak chcete naozaj sa tváriť alebo minimálne aspoň ukázať, že vám záleží na mladých rodinách, je potrebné vytvoriť koncepciu rodinnej politiky, ktorú napríklad Česká republika má už dávno a tá má vytvárať nejaký, nejaký základ, a to je finančné, systémové finančné efektívne príspevky a služby, na ktoré kašlete. A majú to byť najmä služby, ktoré majú pomôcť rodičom so starostlivosťou o deti. To znamená viac jaslí dostupných, garantované miesto v škôlke pre každé dieťa už od troch rokov, zníženie daní pre rodiny s deťmi, zvýšenie rodičovského príspevku aj pri druhom a treťom dieťati, nielen pri dvoch naraz narodených deťoch alebo troch. Takisto je to možnosť flexibilného čerpania rodičovského príspevku, kde si môže rodič v rámci limitov zvoliť, za akú dlhú dobu ten svoj rodičovský príspevok vyberie a môže si ju buď skrátiť alebo predĺžiť. Alebo sú to dva týždne otcovského voľna navyše po narodení dieťaťa, ktoré sľubujete už štyri roky. Ja to tu predkladám do nemoty každý pomaly pol rok, tak ako rokovací poriadok dovolí. Stále to sľubujete, stále ste to nenaplnili, a pritom to mala byť jedna z vašich priorít a už sme na konci volebného obdobia. Alebo napríklad predĺžená materská pre rodičov samoživiteľov. Skrátka tých rodín, tie rodiny majú rôzne typy, rôzne variácie a tomu sa musí moderná rodinná politika prispôsobiť. Toto sú tie príklady modernej politiky, ktoré prináša napríklad aj koalícia PS a SPOLU, ale vy nie. Ďakujem.